ལྷུག་རྩོམ་ཞེས་པའི་རྩོམ་ལུས་འདི་སྒྱུ་རྩལ་རྩོམ་རིག་གི་ཁུངས་སུ་བསྡུ་ཆོག་ལ་མ་བསྡུས་ཀྱང་ཆོག་པ་ཞིག་རེད།སྔོན་གྱི་དུས་ན་བོད་རང་ཉིད་ལ་ལྷུག་རྩོམ་ཞེས་པའི་ཐ་སྙད་འདི་ཡོད་པ་མ་རེད།ཚིག་ལྷུག་དང་ཚིགས་བཅད།བཅད་ལྷུག་སྤེལ་མ་བཅས་ཀྱིས་བོད་ཀྱི་རྩོམ་ལུས་མཐའ་དག་མཚོན་པ་རེད།སྙན་ངག་མེ་ལོང་མ་ལས་ཀྱང་།ལུས་ནི་རེ་ཞིག་འདོད་པ་ཡི།།དོན་གྱི་རྣམ་བཅད་ཚིག་གི་ཕྲེང་།།དེ་ཡང་ཚིགས་བཅད་ལྷུག་པ་དང་།།སྤེལ་མ་རྣམ་གསུམ་ཉིད་དུ་གནས།།ཞེས་འབྱུང་བ་རེད།སྐབས་དེའི་ལྷུག་པའམ་ཚིག་ལྷུག་ཅེས་པ་ནི་ལྷུག་རྩོམ་ཡིན་ཆོག་ལ་མིན་ཀྱང་ཆོགརྒྱུ་མཚན་ནི་ཚིག་ལྷུག་དང་ལྷུག་རྩོམ་གང་ཡིན་ཀྱང་འདྲ་བའི་ཆ་ཞིག་ཡོད་པ་ནི་ཚིག་སྦྱོར་ལྷུག་པ་ཡིན་པ་དེ་རེད་ལ།མི་འདྲ་བའི་ཆ་ནི་ལྷུག་རྩོམ་ལ་བརྩམས་ཆོས་སྤྱི་ཁོག་གི་སྒྲིག་གཞིའི་མཛེས་པ་ཞིག་དགོས་ཤིང་།ཚིག་ལྷུག་པ་ཡིན་པ་ཐམས་ཅད་ལ་སྒྲིག་གཞིའི་མཛེས་པ་དེ་ཡོད་དགོས་པའི་རྒྱུ་མཚན་མེད།